روسیا پرزیدنتی ولادیمیر پوتین اؤتن گون ایسرایلین باش ناظیری بنیامین نتانیاهو ایله سوچی-ده کئچیردیگی گؤروش عرفه‌سینده ایکی اؤلکه آراسیندا بوتون ساحه‌لرده متمادی گؤروش‌لرین کئچیریلمه‌سینی دستکله‌دیک‌لرینی وورغولایا‌راق، اؤتن ایل تیجارت حجمینده ده اهمیت‌لی درجه‌ده آرتیم موشاهیده اولوندوغونو بیلدیردی.
پوتین نتانیاهویا: "آچیق سؤیلمک‌دن چکینمیرم، بؤیوک سعی‌لرینیز سایه‌سینده تهلوکه‌سیزلیک و حربی امکداش‌لیق مسئله‌لرینده علاقه‌لریمیز یئنی بیر کاراکتر قازاندی. خصوصیله، اولوسلار آراسی تروریزم تهدیدی‌نین داوام ائتدیگینی نظره آلینجا، بونون نه قدر اهمیت‌لی اولدوغونو گؤروروک" دئدی.
روسیا پرزیدنتی ایسرایل پرزیدنتی‌نین اونو گلن ایلین اولینده ایسرایل-ده کئچیریله‌جک اولوسلار آراسی یهودی سوی قیریمی (هولوکوست) قوربان‌لارینی آنما گونو پروقرامینا دعوت ائتدیگینی خاطیرلادا‌راق، ممنونیتله بو دعوتی قبول ائدجگینی دیله گتیردی.
ایسرایل باش ناظیری بنیامین نتانیاهو ایسه روسیا ایله اؤلکه‌سی آراسیندا حربی علاقه‌لرین چوخ اهمیت‌لی اولدوغونو قئید ائده‌رک دئدی: "پوتین ایله آرامیزداکی شخصی اونسیت حربچی‌لریمیز آراسیندا توققوشما و ضدیتین قارشی‌سینی آلدی. بونون بوتون بولگه اوچون چوخ اهمیت‌لی بیر ثابت‌لیک فاکتورو اولدوغونو دئیه بیلرم".
ایکی اؤلکه‌نین سلاح‌لی قوه‌لری آراسینداکی راضیلاشمانین هر زامان چوخ اهمیت‌لی اولدوغونا ایشاره ائدن نتانیاهو: "لاکین حاضردا خصوصیله اهمیت‌لی‌دیر، چونکی سون آیلاردا ایرانین سوریه تورپاق‌لارینی بیزه هوجوم ائتمک اوچون ایستیفاده ائتمک جهدلری‌نین جوخالدیغینی گؤردوک. بو تهدیدی قبول ائتمه‌یه حاضر دئیی‌لیک" ایفاده‌لرینی ایشلتدی.
